# Ellie Goulding

| Ellie Goulding |
| --- |
|  Goulding 2017-yilda |
| Umumiy maʼlumot |
| Tavalludi |
Elena Jane Goulding 1986-yil 30-dekabr (1986-12-30) Hereford, Angliya |
| Janrlar | * Elektropop
* sinti-pop
* indi-pop
* folktronika
 |
| Kasbi | * Qoʻshiqchi
* qoʻshiqnavis
 |
| Faoliyat yillari |
2009 — hozirgacha |
| Leybllar | * Polydor
* Neon Gold
* Cherrytree
* Interscope
 |
| Fuqaroligi |  Buyuk Britaniya |
| Turmush oʻrtogʻi |
Caspar Jopling (turm. 2019) |
| Taʼlimi |
Lady Hawkins' maktabi Kent universiteti |
| Bolalari |
1 |
| Veb-sayt | elliegoulding.com |

**Elena „Ellie“ Jane Goulding** (talaffuzi: *Yelena Jeyn „Elli“ Golding*; 1986-yil 30-dekabrda tugʻilgan) angliyalik qoʻshiqchi va qoʻshiqnavisdir. Uning qoʻshiqchilik faoliyati prodyuserlar — Starsmith va Frankmusik bilan uchrashganidan keyin boshlandi. Goulding 2009-yilning iyulida Polydor Records leybli bilan shartnoma imzolab, *An Introduction to Ellie Goulding* nomli birinchi mini-albomini chiqardi.

2010-yili BBC kompaniyasi eng istiqbolli xonandalarni aniqlash uchun oʻtkazgan soʻrovda Goulding ikkinchi oʻrinni egalladi. Oʻsha yili u „Critics' Choice“ nominatsiyasida Brit mukofoti bilan taqdirlandi. 2010-yilga kelib, *Lights* nomli ilk studiyaviy albomini eʼlon qildi; albom Buyuk Britaniya albomlar xit-paradida birinchi pogʻonagacha koʻtarildi va Buyuk Britaniyaning oʻzida 850 000 dan ziyod nusxada sotildi. Albom 2010-yilning noyabrida *Bright Lights* nomi bilan qayta eʼlon qilindi. Mazkur albomga kiritilgan Elton John ijro etgan „Your Song“ qoʻshigʻining kaveri Buyuk Britaniya singllar xit-paradida 2-pogʻonagacha koʻtarildi; „Lights“ taronasi esa AQShning *Billboard* Hot 100 xit-paradida ikkinchi pogʻonagacha koʻtarilishga muvaffaq boʻldi.

Gouldingning ikkinchi studiyaviy albomi — *Halcyon* 2012-yilda chiqarildi. „Anything Could Happen“ taronasi albomning asosiy taronasi sifatida eʼlon qilindi. Albom Buyuk Britaniya albomlar xit-paradida avvalboshda 2-pogʻonagani egalladi, 65 haftadan keyin esa eng yuqori pogʻonagacha koʻtarildi. AQShning *Billboard* 200 xit-paradida esa 9-pogʻonagacha koʻtarildi. 2013-yilda Goulding *Halcyon Days* albomini eʼlon qildi. Ushbu albomga kiritilgan „Burn“ ashulasi Buyuk Britaniya singllar xit-paradida birinchi pogʻonagacha koʻtarildi. 2014-yilda Goulding „Britaniyalik ayol yakkaxon xonanda“ („British Female Solo Artist“) nominatsiyasida Brit mukofoti bilan taqdirlandi. Goulding 2015-yilda *Delirium* nomli uchinchi studiyaviy albomini ommaga taqdim etdi. „On My Mind“ qoʻshigʻi albomning asosiy taronasi oʻlaroq chiqarildi. Oʻsha yili Goulding „Love Me like You Do“ ashulasi uchun „Eng yaxshi yakkaxon pop-ijro“ („Best Pop Solo Performance“) nominatsiyasida Grammy mukofotiga nomzod etib koʻrsatildi. Uning toʻrtinchi studiyaviy albomi — *Brightest Blue* (2020) Buyuk Britaniya albomlar xit-paradida uchinchi pogʻonagacha koʻtarildi hamda Amerika ovoz yozish sanoati assotsiatsiyasi (Recording Industry Association of America) tomonidan oltin sertifikati bilan taqdirlandi.

## Diskografiyasi

* *Lights* (2010)
* *Halcyon* (2012)
* *Delirium* (2015)
* *Brightest Blue* (2020)
* *Higher Than Heaven* (2023)

## Manbalar

## Havolalar

* Rasmiy sayti
* Ellie Goulding AllMusicda
* Ellie Goulding IMDbda